Μητροπολίτης Σενάκι και Τσχορότσκου Σίο

Ο **Μητροπολίτης Σίο** (κατά κόσμον *Ελιζμπάρ Μουτζίρι*, γεωργιανά: შიო მუჯირი, ელიზბარ მუჯირი, Τιφλίδα, 1 Φεβρουαρίου 1969) είναι Γεωργιανός ιεράρχης της Γεωργιανής Ορθόδοξης Εκκλησίας, ο οποίος διατελεί Μητροπολίτης Σενάκι και Τσχορότσκου από το 2003. 

## Βιογραφία
Ο κατά κόσμον Ελιζμπάρ Μουτζίρι γεννήθηκε την 1η Φεβρουαρίου 1969 στην Τιφλίδα, τότε πρωτεύουσα της Γεωργιανής ΣΣΔ, όπου και μεγάλωσε. Σπούδασε τσελίστας στο Κρατικό Ωδείο Τιφλίδας, από το οποίο αποφοίτησε το 1991. Έλαβε τη θεολογική του εκπαίδευση στο Θεολογικό Σεμινάριο του Μπατούμι στη Γεωργία και στη συνέχεια, στη Ρωσία, στη Θεολογική Ακαδημία της Μόσχας και στο Ορθόδοξο Πανεπιστήμιο του Αγίου Τύχωνα, από το οποίο έλαβε μεταπτυχιακό στη θεολογία το 2013 και διδακτορικό το 2015.

Εκάρη μοναχός στο Μοναστήρι του Σίο-Μγκβίμε στις 5 Ιανουαρίου 1993. Χειροτονήθηκε ιεροδιάκονος στις 19 Αυγούστου 1995 και ιερομόναχος στις 6 Μαΐου 1996. Ως διάκονος και πρεσβύτερος υπηρέτησε στο Μοναστήρι Σίο-Μγκβίμε, ενώ ακολούθως υπηρέτησε ως ιερατικός προϊστάμενος στην εκκλησία του Αγίου Γεωργίου στο Κλντισουμπάνι και στη συνέχεια στην εκκλησία του Αγίου Νικολάου στη Ναρικάλα (και οι δύο στην Τιφλίδα), μεταξύ των ετών 1997 και 2001. Το ίδιο έτος μετέβη στη Μόσχα, όπου διορίστηκε ιερατικός προϊστάμενος της Γεωργιανής Εκκλησίας του Αγίου Γεωργίου.

Στις 18 Αυγούστου 2003, εξελέγη πρώτος επίσκοπος της νεοσύστατης επισκοπής Σενάκι και Τσχορότσκου. Η επαρχία σχηματίστηκε από τμήματα των επισκοπών Τσκόντιντι και Πότι-Σενάκι στην περιοχή Μιγγρελία. Χειροτονήθηκε στον επισκοπικό βαθμό στις 7 Σεπτεμβρίου του ιδίου έτους.

Στις 30 Απριλίου 2009 διορίστηκε τοποτηρητής της Επισκοπής Αυστραλίας. Στις 20 Σεπτεμβρίου του ιδίου έτους προήχθη στον βαθμό του αρχιεπισκόπου και στις 2 Αυγούστου 2010 σε αυτό του μητροπολίτη. Είναι μέλος συνοδικών επιτροπών της Γεωργιανής Ορθόδοξης Εκκλησίας, και πρόεδρος της Συνοδικής Επιτροπής επί των Αγιοκατατάξεων αυτής.

Σύμφωνα με γεωργιανά μέσα ενημέρωσης, ο Μητροπολίτης Σίο είναι παιδικός φίλος του πρώην προέδρου της χώρας, Γκιόργκι Μαργκβελασβίλι, όπως και του επιχειρηματία Λέβαν Βασάτζε. Ο τελευταίος είναι γνωστός για τις συντηρητικές του απόψεις και την αντιδυτική ρητορική του και προεδρεύει, από το 2013, του διοικητικού συμβουλίου του χρηματοδοτούμενου από την κυβέρνηση Ταμείου Δημογραφικής Αναγέννησης της Γεωργίας, του οποίου ο Σίο είναι επίσης μέλος.

Στις 23 Νοεμβρίου 2017, την ημέρα εορτασμού του Αγίου Γεωργίου, ορίστηκε ως πατριαρχικός επίτροπος του Πατριαρχικού Θρόνου της Γεωργιανής Ορθόδοξης Εκκλησίας από τον Καθολικό Πατριάρχη Γεωργίας Ηλία Β΄, με την προϋπόθεση να τον επικουρεί στα καθήκοντα του και μελλοντικά, με τον θάνατό του, να αναλάβει εκείνος τοποτηρητής του θρόνου. Το διάταγμα, που συντάχθηκε από τον Ηλία Β΄ χειρογράφως, ήρθε εν μέσω των συνεχιζόμενων εσωτερικών εντάσεων εντός της εκκλησιαστικής ηγεσίας, οι οποίες έλαβαν ευρεία δημοσιότητα μετά την «υπόθεση κυανίου», στην οποία ένας Γεωργιανός Ορθόδοξος ιερέας συνελήφθη και κρίθηκε ένοχος με την κατηγορία της συνωμοσίας για την απόπειρα δολοφονίας του προσωπικού γραμματέα και συμβούλου του Πατριάρχη με κυάνιο, νωρίτερα, εκείνο το έτος. Η απόφαση του Πατριάρχη Ηλία Β΄ να διορίσει τον τοποτηρητή του εν ζωή εξέπληξε πολλούς Γεωργιανούς. Τα γεωργιανά μέσα ενημέρωσης ερμήνευσαν την κίνηση αυτή ότι θα μπορούσε να υποδηλώνει την υποστήριξη του Ηλία Β΄ σε τυχόν υποψηφιότητα του Σίο για να τον διαδεχτεί.

Μετά από συνεδρίαση της Ιεράς Συνόδου στις 2 Νοεμβρίου 2023, απηύθυνε έκκληση για ειρήνη στην Ουκρανία, τη Μέση Ανατολή και ολόκληρο τον κόσμο.

Στις 17 Μαρτίου 2026, μετά τον θάνατο του Ηλία Β΄, ο Μητροπολίτης Σίο ανέλαβε και επίσημα τα καθήκοντα του τοποτηρητή μέχρι την εκλογή νέου Καθολικού Πατριάρχη. Η Ιερά Σύνοδος της Γεωργιανής Ορθόδοξης Εκκλησίας επιβεβαίωσε τον διορισμό σε συνεδρίαση της την επομένη.

## Παραπομπές


## Εξωτερικοί σύνδεσμοι

Μουτζιρι, Σιο
Κατηγορία:Επίσκοποι του 21ου αιώνα